การท่องเที่ยวแห่งประเทศไทย เปิดโครงการ Workation Thailand เร่งขับเคลื่อนภาคอุตสาหกรรมการท่องเที่ยวในไทย ผลักดันการท่องเที่ยวในกลุ่มวัยทำงานให้สามารถทำงานควบคู่การท่องเที่ยว พร้อมสร้างรายได้แก่ผู้ประกอบการท่องเที่ยวหลังจากผลกระทบโรคโควิด-19
นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) เปิดเผยว่า จากความสำเร็จของโครงการ Workation Thailand ครั้งที่ผ่านมา ที่สามารถกระตุ้นการท่องเที่ยวในรูปแบบ Workation ได้เป็นอย่างดี รวมทั้งการพัฒนาและฟื้นฟูอุตสาหกรรมการท่องเที่ยวที่ได้รับผลกระทบจากสถานการณ์การแพร่ระบาดของโรค COVID-19 ที่ผ่านมา ส่งผลให้การเติบโตของตลาดท่องเที่ยวในประเทศเป็นไปตามเป้าหมายที่ ททท. กำหนด สามารถกระจายรายได้เข้าสู่ตลาดท่องเที่ยวในประเทศมูลค่ากว่า 170 ล้านบาท เพื่อเป็นกระตุ้นการท่องเที่ยวภายในประเทศให้เติบโตอย่างต่อเนื่อง กระทรวงการท่องเที่ยวและกีฬา โดยการท่องเที่ยวแห่งประเทศไทย (ททท.) ได้ต่อยอดโครงการ Workation Thailand ปีที่ 3 ภายใต้แนวคิด Workation Paradise Throughout Thailand เพื่อส่งเสริมให้เกิดกระแสการเดินทางท่องเที่ยวในรูปแบบ Workation อีกครั้ง และเปิดโอกาสให้บุคลากรในหน่วยงาน หรือองค์กรต่างๆ และกลุ่มวัยทำงาน สามารถเปลี่ยนให้โรงแรม   รีสอร์ตเป็นสถานที่ทำงาน การจัดกิจกรรม การประชุมพบปะสังสรรค์ ซึ่งได้ร่วมกับผู้ประกอบการอุตสาหกรรมท่องเที่ยวกว่า 450 ราย จัดแพ็กเกจแบ่งออกเป็น 4 ประเภท ได้แก่ การพักห้องพัก โรงแรม ที่จัดประชุมในราคาพิเศษ /การท่องเที่ยวตามธีม /การท่องเที่ยวในรูปแบบ Luxury /และการท่องเที่ยวตามความสนใจพิเศษ เพื่อตอบโจทย์พฤติกรรมและรูปแบบการเดินทางของนักท่องเที่ยวในปัจจุบัน รวมทั้งเป็นการยกระดับธุรกิจท่องเที่ยวของประเทศไทยให้สามารถเดินหน้าได้อย่างยั่งยืนผู้ประกอบการที่สนใจนำเสนอแพ็กเกจท่องเที่ยวและสิทธิพิเศษ หรือนักท่องเที่ยวที่สนใจสามารถศึกษารายละเอียดเพิ่มเติมได้ที่เว็บไซต์ www.tourismthailand.org/workationthailand